Foilsiú iarratais ar ainm a chlárú de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta do tháirgí talmhaíochta agus do bhia-ábhair

(2022/C 229/07)

Leis an bhfoilsiú seo, tugtar an ceart freasúra a thaisceadh de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle laistigh (1) lastigh de 3 mhí ó dháta foilsithe an iarratais seo.

DOICIMÉAD AONAIR

“Αρνάκι Σήμνου/Arnaki Limnou”

Uimh AE: PGI-GR-02791 – 27.7.2021

PDO () PGI (X)

1. Ainm(neacha) an PGI

“Αρνάκι Σήμνου/Arnaki Limnou”

2. Ballstát nó Tríú Tír

An Ghréig

3. Tuairisc ar an táirge talmhaíochta nó ar an táirge bia

3.1. Cineál táirge

Aicme 1.1. Feoil úr (agus scairteach)

3.2. Tuairisc ar an táirge lena mbaineann an t-ainm in (1)

Is éard is “Arnaki Limnou” ann ná feoil uan a mharaítear nuair atá siad idir 60-120 lá d’aois, agus 10 kg meáchain iontu. Tagann an fheoil ar a shonraítear “Arnaki Limnou” ó chonablaigh ainmhithe a bheirtear ar oileáin Limnos agus Agios Efstratios (Aonad Réigiúnach Limnos). Caoirigh a thógtar go traidisiúnta agus atá in oiriúint do na hoileáin sin, a bheathaítear ar fhásra an limistéir (oileán) gheografaigh atá sainithe go soiléir, is iad sin a bheireann na huain.

Tá feoil “Arnaki Limnou” mín, súmhar agus bog, agus tá cumhra agus blas sainiúil saintréitheach taitneamhach uirthi. Tá dath dearg ar an bhfeoil tá cuma aonfhoirmeach agus tá a saill glan bán. Tá saille fho-chraicneach agus mais mhatán dhea-fhorbartha inti, go háirithe sna gearrthacha a bhfuil éileamh ard orthu agus a bhfuil ardluach tráchtála orthu mar shampla an luan, na cosa deiridh agus easnacha (gríscíní).

Tá céatadán ard saille ag feoil “Arnaki Limnou” ina fhíocháin inite, atá ionmhatánach den chuid is mó (“marmarú”). Fagánn sin go bhfuil tréithe orgánaileipteacha ar leith ag an táirge agus cuireann sin lena bhoige agus lena bhlas.

Bíonn an cion saille i bhfíocháin inite na gconablach “Arnaki Limnou” idir 10 agus 15 %, agus bíonn meánchion saille i bhfíocháin inite idir 1,5 agus 3 % i gconablaigh chomhchosúla in áiteanna eile sa Ghréig.

Tugtar comhdhéanamh ceimiceach na bhfíochán inite d’fheoil “Arnaki Limnou” sa tábla seo a leanas:

Táirge Próitéin Saill “Arnaki Limnou” 17,6 go 23,4 % 10,0 go 15,0 %

Bíonn feoil “Arnaki Limnou” úr ar díol sna foirmeacha seo a leanas:

— conablach

— leathchonablach

— mar ghearrthacha de réir meáchain.

3.3. Cothú (maidir le táirgí de bhunús ainmhíoch amháin) agus amhábhair (maidir le táirgí próiseáilte amháin)

Beirtear na huain idir deireadh mhí na Samhna agus deireadh mhí Feabhra agus déantar iad a bheathú go príomha ar bhainne a máithreacha, a bhíonn ag tál ar feadh tréimhse 45-60 lá. Ag deireadh na tréimhse sin, téann na huain i dtaithí ar gharbhfharae a ithe trí bhíthin beathaithe oiriúnaithe ina bhfuil earraí garbhbhia amhail féar gránach agus glasraí pischineálacha a tháirgtear go háitiúil. Tar éis iad a bhaint den diúl, is iondúil go mbíonn tréimhse 1 go 2 mhí san earrach nuair a bhíonn na huain ar féarach ar fhásra áitiúil leis na caoirigh fhásta.

Bhí tionchar nach beag ag na pórtha Mytilini (nó Lesvos) agus Chios ar an daonra coarach a thógtar ar Limnos agus Agios Efstratios (“caoirigh Limnos”).

Tá aiste bia na gcaorach fásta bunaithe den chuid is mó ar saorinnilt i bhféarach an limistéir gheografaigh ar leith. Áirítear ar aiste bia na gcaorach freisin meascáin forlíontaí ina mbíonn táirgí a fhaightear ó ghránaigh, glasraí pischineálacha, tuí arbhair (cruithneacht durum den chuid is mó), seamair agus táirgí olashíl de ghnáth, a tháirgtear den chuid is mó sa limistéar geografach críochaithe, chomh maith le vitimíní agus riandúile.

3.4. Céimeanna sonracha sa táirgeadh nach mór a ghlacadh sa limistéar geografach sainithe

Is féidir an sonrúchán “Arnaki Limnou” a úsáid le haghaidh uain a bheirtear, a thógtar agus a mharaítear laistigh den limistéar críochaithe amháin agus le haghaidh na n-uan sin amháin. Áirítear leis seo fuiliú agus feannadh. Na caoirigh a bheireann na huain, tá siad sin á mbeathú agus á dtógáil sa limistéar geografach críochaithe freisin.

3.5. Sainrialacha maidir le slisniú, grátáil, pacáistiú, etc. an táirge dá dtagraíonn an t-ainm cláraithe

—

3.6. Sainrialacha maidir le lipéadú an táirge dá dtagraíonn an t-ainm cláraithe

Sa bhreis ar na ceanglais lipéadaithe a leagtar síos sa reachtaíocht náisiúnta agus san Aontas, beag beann ar an gcaoi a gcuirtear an táirge i láthair lena dhíol (conablach, leathchonablach nó gearrtha), ceanglaítear an lógó speisialta seo a leanas le feoil “Arnaki Limnou”:

Ní mór códuimhir a bheith ag gabháil leis an lógó thuas ina sainaithnítear an t-ainmhí agus an gabháltas ónar tháinig an conablach, chomh maith leis an dáta maraithe. Tá códuimhir déanta as:

— an cód uimhriúil a chomhfhreagraíonn don ghabháltas inar táirgeadh na hainmhithe

— cód céannachta an ainmhí bheo a chomhfhreagraíonn don chonablach

— dáta an mharaithe.

Mar shampla, thabharfaí an cód uathúil 8330****002-01/12/2020 ar chonablach ainmhí beo 002, arna marú ar 01/12/2020 de chuid gabháltais ar a bhfuil an códuimhir EL8330**** agus.

Má dhéantar feoil “Arnaki Limnou” a ghearradh agus a phacáistiú, aistrítear an lipéad dá dtagraítear thuas chuig na gearrthacha aonair feola nó chuig an chásáil sheachtrach, má tá an táirge pacáistithe cheana, ionas go gcuirfear an fhaisnéis ábhartha in iúl don tomhaltóir deiridh.

4. Sainmhíniú gonta ar an limistéar geografach

Sainmhínítear an limistéar geografach ina dtáirgtear Arnaki Limnou de réir theorainneacha geografacha oileáin Limnos agus Agios Efstratios.

5. Nasc leis an limistéar geografach

Tá nasc an táirge leis an limistéar críochaithe bunaithe ar shaintréithe cáilíochta sonracha na feola. Tá cáil ar fheoil “Arnaki Limnou” mar tháirge. Tá tréithe orgánaileipteacha inmharthana aige mar thoradh ar na modhanna traidisiúnta tógála uan agus na caorach, agus tá a n-aiste bia bunaithe go príomha ar fhásra saibhir na bhféarach sa limistéar geografach críochaithe.

Sainiúlacht an limistéir gheografaigh

Baineann oileáin Limnos agus Agios Efstratios le grúpa oileán na nAigéan thoir thuaidh. Tá Limnos comhdhéanta den chuid is mó d’fhairsinge agus machairí cothroma gan chrainn. Ar phríomhghnéithe an tírdhreacha tá páirceanna cruithneachta agus gránach, fíonghort, scrobarnach agus féaraigh leathain a chuimsíonn níos mó ná leath den oileán. Tá an pictiúr céanna le feiceáil ar oileán Agios Efstratios (nó “Ai Stratis”).

Tá an dá oileán nasctha go dlúth, ar bhonn sóisialta agus cultúrtha araon, agus ar bhonn eacnamaíoch agus trí thrádáil. Tá go leor táirgí á dtrádáil agus á n-iompar idir an dá oileán thar na blianta. Bhí caoirigh san áireamh sa ghluaiseacht beostoic seo gan bhriseadh, rud a chuir lena bhforbairt aonchineálach ar an dá oileán. Tá nasc loingseoireachta cósta rialta ag oileán Agios Efstratios le Limnos amháin.

Tosca nádúrtha

Cosúil leis an gcuid eile den Ghréig, is aeráid thipiciúil Mheánmharach atá sa limistéar. Bíonn an geimhreadh séimh agus fliuch. Bíonn an samhradh sách te agus tirim, agus bíon tréimhsí fada gréine ann den chuid is mó den bhliain. Mar sin féin, tá an aeráid sa cheantar níos tirime, bíonn gaotha láidre ann ó am go chéile agus báisteach rialta.

De bhrígur oileáin Aeigéacha Limnos agus Agios Efstratios is bealach suntasach iad chun speicis phlandaí áitiúla a aistriú go dtí an Ghréig de réir a chéile ón oirthear, mar gheall ar ghaireacht plandaí de thionscnamh na hÁise Bige.

Beathaítear caorigh an dá oileán den chuid is mó ar an bhfásra luibheach saibhir ina bhfuil chineálacha plandaí aramatacha agus scrobarnach. Léirigh staidéir go bhfuil 756 speiceas plandaí i bhfásra nádúrtha Limnos, teirifítí den chuid is mó (55 %). Ina measc tá ocht speiceas a bhaineann leis an gGréig, ceann amháin a bhaineann leis an réigiún Aeigéach thoir thuaidh agus ceann amháin a bhaineann le Limnos. Ina theannta sin, tá 438 speiceas plandaí éagsúla ar oileán Agios Efstratios, in ainneoin chomh beag agus atá sé.

Go ginearálta, tá phrygana (scrobarnach) forleathan ar oileáin Limnos agus Agios Efstratios. Go deimhin, tá 25 % den fhearach sa cheantar ina scrobarnach. Seo iad a leanas na speiceas tipiciúil phrygana: Dair Kermes, buirnéad deilgneach, tím, oragán, giolcach spíonach, beirbhéine, saoi, méara Muire, labhandar-duilleogach, spuirse, lus an fhógra, rós bándearg, rós carraige, rós carraige leite saoi agus íosóip íceach. Tá na plandaí seo a leanas ar fáil sa cheantar freisin: spuirse meánmhara, míolbhán greamaitheach agus grafán Gréagach.

Sa “maquis”, cuimsíonn fásra adhmadach an dá oileán na speicis seo a leanas freisin: Crann Iúdáis, giolcach spíonach, easpartó, lentisc, crann ológ glas, ológa fiáine, marós, asparagas fiáin, giolcach búistéir agus cinn eile.

Tá dumhcha sa cheantar freisin agus fásra déanta de scrobarnach scléarólach.

Ina theannta sin, is minic a chuimsíonn fásra an dá oileán féar nádúrtha agus glasraí pischineálach, ar speicis iad a oireann go mór do chaoirigh a bheith ag innilt orthu.

Beostoc

Mar gheall ar a oiriúnú fadtéarmach agus leanúnach dá thimpeallacht, trí phróiseas fada roghnaithe agus pórúcháin, tá an daonra caorach curtha in oiriúint go foirfe do na dálaí sonracha áitiúla ithreach agus aeráide agus tá tréithe an-sonrach forbartha acu, mar shampla neamhthuilleamaíocht agus frithsheasmhacht i gcoinne dálaí comhshaoil díobhálacha, frithsheasmhacht i gcoinne galair eindéimeacha agus táirgiúlacht ardchaighdeáin.

Tá na hainmhithe de mheánmhéid agus tá siad i ndea-chomhréir. Chuaigh siad in oiriúint do dhálaí deacra geoifisiceacha agus aeráide an cheantair, agus do mhicrea-aeráid agus timpeallacht oileáin Limnos agus Agios Efstratios.

Go ginearálta, cabhraíonn aiste bia na gcaorach agus na n-uan le feoil a tháirgeadh lena bhfuil próifíl aigéid shailligh sainiúil. Tá baint ag comhdhéanamh saille na feola leis an gcion leordhóthanach d’aigéid shaille pholai-neamhsháithithe atá sna gléasraí, a mheastar a bheith an-inmhianaithe mar go raibh baint aige le blas ar leith ar an bhfeoil a táirgeadh. Méadóidh saorinnilt na n-ainmhithe tiúchan na micreachothaitheach inmhianaithe eile san fheoil, mar shampla vitimíní agus frithocsaídeoirí nádúrtha.

Tosca daonna

Tá modh traidisiúnta feirmeoireachta na n-ainmhithe bunaithe ar na banracha tipiciúil le ballaí– “mantres”– ina bhfuil na hainmhithe lonnaithe gar don fhéarach. Ag baint úsáid as an bhfoirm thraidisiúnta seo tithíochta ainmhithe (“ mantres ”) is féidir rochtain dhíreach a fháil ar an bhféarach máguaird.

Bíonn tionchar ag cleachtais thraidisiúnta na bhfeirmeoirí beostoic ar shaintréithe an táirge “Arnaki Limnou ”. Go sonrach, cuireann baint dhéanach na n-uan (thart ar 60 lá) le fás uan sláintiúil ina bhfuil taiscí dóthanacha saille ar a gconablaigh. Ina theannta sin, cinntíonn bainistiú na dtréad, trí úsáid a bhaint as an gcóras traidisiúnta feirmeoireachta banrach nach gá go gclúdódh na caoirigh achair mhóra chun bia a fháil, toisc go bhfuil an féarach gar do na banracha agus gur beag na hachair a bhíonn le siúlar na hoileáin. Dá bhrí sin, níl mórán brú ar na hainmhithe, agus is féidir leo i bhfad níos mó saill ionmhatánach a stóráil ná mar is féidir le hainmhithe eile den chineál céanna agus is féidir leo mais mhatán a fhorbairt.

Chomh fada agus is féidir, go dtí go maraítear iad, tá rochtain leanúnach ag uain atá bainte de dhiúl, chomh maith le hainmhithe fásta, ar fhéarach. Bíonn ainmhithe fásta agus uain ar féarach i rith na bliana agus, a bhuí leis an modh feirmeoireachta leathfhairsinge, bíonn rochtain dhíreach acu ar fhéarach ina bhfuil éagsúlacht shaibhir plandaí agus luibheanna inite aramatacha. Tagann as sin comhpháirteanna aramatacha san fhíochán sailleach agus cuireann sé le saintréithe orgánaileipteacha cineálta an táirge. I measc na saintréithe sin tá an blas, in éineacht le tairgeacht na feola, arb é an méid saille ionmhatánach is cúis leis.

Forbraíodh an modh feirmeoireachta leathfhairsinge, bunaithe ar lántairbhe a bhaint as éiceachóras nádúrtha an cheantair trí innilt, le himeacht ama mar thoradh ar dhálaí sonracha an cheantair máguaird agus chun oiriúnú do na dálaí sin. Déanta na fírinne, is bealach é chun éiceachóras agus bithéagsúlacht an cheantair a chaomhnú agus, ag an am céanna, is cuid lárnach den oidhreacht chultúrtha áitiúil é.

Cuireadh ealaín na feirmeoireachta caorach ar aghaidh ó ghlúin go glúin, agus tugadh cleachtais agus taithí bheostoic d’fheirmeoirí níos óige, a leanann orthu ag táirgeadh “Arnaki Limnou” a bhfuil cáil idirnáisiúnta air go dtí an lá inniu féin. Leis na céadta bliain, tá tréada á mbainistiú ag “kehagiades” a bhfuil taithí acu, mar is eol go háitiúil d’fheirmeoirí beostoic, ag baint úsáid as an gcóras traidisiúnta feirmeoireachta banrach. Leis seo bunaíodh samhail inmharthana agus inbhuanaithe d’fheirmeoireacht leathfhairsinge caorach.

Sainiúlacht an táirge

Tá feoil “Arnaki Limnou” mín, súmhar agus bog maidir lena saintréithe orgánaileipteacha. Tá an cion saille ina iomláine ard agus, den chuid is mó, tá an tsaill ionmhatánach (“marmarú”), a bhfuil tionchar dearfach aici ar bhlas agus ar bhoige an táirge.

Tá an conablach sách trom mar thoradh ar an aois a roghnaítear le haghaidh marú. Tá saill fho-chraicneach agus mais mhatán dhea-fhorbartha aige, go háirithe sna gearrthacha a bhfuil éileamh ard orthu agus a bhfuil ardluach tráchtála acu amhail an luan, na cosa deiridh agus easnacha (gríscíní).

Nasc cúisíoch idir an limistéar geografach agus sainghné an táirge

Tá tréithe taitneamhacha orgánaileipteacha ag “Arnaki Limnou” agus is táirge é an-fhorleathan atá á táirgeadh go leanúnach ar feadh blianta fada ar an dá oileán. Mar thoradh ar na tosca sonracha comhshaoil, agus na cleachtais dhaonna atá i réim le fada, i limistéar geografach críochaithe oileáin Limnos agus Agios Efstratios, forbraíodh táirge a bhfuil saintréithe cineálta aige, agus idirdhealú á dhéanamh idir “Arnaki Limnou” agus táirgí eile dá shamhail.

Tá feirmeoireacht caorach ina bunús le gníomhaíocht feirmeoireachta beostoic agus táthar ina bun ar an dá oileán. Tá an fásra féaraigh ar an dá oileán an-chosúil lena chéile. Tá limistéir féaraigh mhóra in Limnos a chlúdaíonn an tríú cuid de limistéar iomlán an oileáin. Tá clúdach tiubh tom ar thart ar 25 % de thalamh féaraigh an oileáin. Tá an fásra sna limistéir seo íseal, an-fhairsing agus an-scaipthe. Buirnéad deilgneach is mó atá ann, chomh maith le tím agus líon mór de phlandaí aramatacha.

Tá cumas féaraigh suntasach ar fhéarach Limnos agus Agios Efstratios agus baineann siad tairbhe as éagsúlacht plandaí aramatacha a bheith ann. Mar thoradh air sin, tá táirgí feola ina bhfuil tréithe orgánaileipteacha faighte sa tsaill arna sainiú ag an éagsúlacht plandaí aramatacha agus plandaí eile san fhéarach. Dá bhrí sin, is trí rochtain fhairsing na n-ainmhithe ar fhéarach a chinntear cáilíocht agus saintréithe orgánaileipteacha an táirge.

Éascaíonn tír-raon bog an limistéir chríochaithe, ina bhfuil mhachairí ísle, rochtain éasca ar fhéarach in aice leis na háiseanna tithíochta traidisiúnta. Dá bhrí sin, níl mórán brú ar na hainmhithe, agus is féidir leo i bhfad níos mó saill ionmhatánach a stóráil ná mar is féidir le hainmhithe eile den chineál céanna agus is féidir leo mais mhatán a fhorbairt.

Go sonrach, itheann na caoirigh a bhíonn ar féarach ar oileáin Limnos agus Agios Efstratios éagsúlacht shaibhir de phlandaí agus luibheanna inite aramatacha. Mar thoradh ar mhéid bheag na hoileáin, ní gá dóibh dul i bhfad chun bia a fháil.

Mar gheall ar na dálaí aeráide, is féidir leis na hainmhithe cónaí taobh amuigh ar na féaraigh, seachas i dtithíocht beostoic, ó cheann ceann na bliana. Dá bhrí sin, tar éis na tréimhse beathaithe ar bhainne amháin, bíonn rochtain ag na huain ar fhéarach go dtí go maraítear iad. Tá cion ard saille na bhfíochán inite mar gheall ar innilt. Is é saorinnilt is mó atá i réim bia an ainmhí.

Tá teacht ag na caoirigh fhásta ar fhéarach ó cheann ceann na bliana, nach mór, mar a bhíonn ag na huain ar feadh na tréimhse idir scoitheadh agus marú. Is é an meascán sin d’innilt dhíreach ar fhásra saibhir an dá oileán agus an tréimhse fhada ar an diúl le hainmhithe a tógadh de réir an mhodha leathfhairsing a thugann cáilíocht na feola agus a saintréithe sainiúla dó, mar gurb é an toradh air go bhfuil conablaigh ann a bhfuil mais mhatánach leordhóthanach agus saill ionmhatánach acu.

Tá éifeacht dhíreach ag cainníocht na saille ionmhatánaí i bhfeoil “Arnaki Limnou” ar mhéid agus ar uigeacht taise na feola agus ar a blas agus ar an dea-bholadh a scaoiltear le linn cócaireachta.

Tá céannacht an táirge, ag a bhfuil tsonraíocht “Arnaki Limnou”, bunaithe ar an modh feirmeoireachta leathfhairsinge, saorinnilt agus na cleachtais thraidisiúnta a úsáideann feirmeoirí beostoic. An t-éileamh ar an táirge “Arnaki Limnou ”, lena ngabhann na saintréithe cineálta a dtuairiscítear orthu, is spreagadh é sin chun na cleachtais feirmeoireachta beostoic sin a chaomhnú d’fhonn na saintréithe sin a ráthú.

Cuireann an méid sin uile le cáilíocht chineálta agus tréithe orgánaileipteacha taitneamhacha feoil “Arnaki Limnou” a bhfuil a cáil mar thoradh orthu. Tá an táirge nasctha le traidisiún gastranamaíochta na n-oileán, áit a bhfuil oidis áitiúla ar nós uan “kaspakino” i measc rogha an phobail áitiúil agus turasóirí araon.

Tagairt d’fhoilsiú na sonraíochta

http://www.minagric.gr/images/stories/docs/agrotis/POP-PGE/2021/prodiagrafes_arnaki_limnou150222.pdf

(1) IO L 343, 14.12.2012, lch. 1.